《题月波圭大章先月亭》
元代·岑安卿

人必贵虚明，月色爱端正。旁死还哉生，以渐至圆净。

谁于既望还，分此先后景。亭依水西浒，月出山东岭。

孤光一离天，即破亭色暝。凭阑对东湖，潋滟一千顷。

惟怜亭西隅，阴阴尚幽映。一轮固圆明，未尽满月境。

何如到天心，山河了无影。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。